ବାଲିପାଟଣା ୧୫।୦୧ଃ ଦମ୍ପତ୍ତିଙ୍କ ଠାରୁ ଲୁଟ୍ ଘଟଣାରେ ଦୁଇ ଜଣ ଲୁଟେରାଙ୍କୁ ଗିରଫ କରି କୋର୍ଟ ଚାଲାଣ କରିଛି ପୁଲିସ୍ । ଗିରଫ ଦୁଇ ଲୁଟେରା ହେଉଛନ୍ତି ବରମୁଣ୍ଡା ତେଲି ସାହିର ଜିତେନ୍ଦ୍ର ସାହୁ ଏବଂ ଜାଗମରା ଅଂଚଳର ବିକାଶ ରାଏ । ଏମାନଙ୍କ ନିକଟରୁ ଲୁଟ୍ ହୋଇଥିବା ନଅ ହଜାର ପାଞ୍ଚ ଶହ ଟଙ୍କା, ଦୁଇଟି ଦାମୀ ମୋବାଇଲ୍ ଜବତ କରିଛି ପୋଲିସ୍ । ଲୁଟ୍ ଘଟଣାରେ ଏକ ବାଇକକୁ ମଧ୍ୟ ଜବତ କରିଛି ପୋଲିସ୍ ।
ଗୁରୁବାର ଦିନ ପ୍ରାୟ ୧.୪୫ ରେ ସୌଦାମିନି ବରଦା ଏବଂ ତାଙ୍କ ସ୍ବାମୀ ଭୁବନେଶ୍ବରରୁ କଟକ ଅଭିମୁଖେ ନିଜ ବାଇକରେ ଯାଉଥିଲେ । ପାହାଳ ପାଲ୍ ହାଇଟ୍ ନିକଟରେ ଦୁଇ ଲୁଟେରା ସୌଦାମିନିଙ୍କ ଭ୍ୟାନିଟ୍ ବ୍ୟାଗ ଝାମ୍ପି ନେଇଥିଲେ। ଏହା ସହ ସୌଦାମିନି ଯାଉଥିବା ବାଇକକୁ ଗୋଇଠା ମାରି ତଳେ ପକାଇ ଦେଇଥିଲେ । ଉପସ୍ଥିତ ଲୋକେ ଲୁଟେରା ଦୁଇଙ୍କୁ ଗୋଡ଼ାଇ କାବୁ କରିଥିଲେ ଏବଂ ବାଲିଅନ୍ତା ପୋଲିସକୁ ଖବର ଦେଇଥିଲେ। ପୋଲିସ ଘଟଣା ସ୍ଥଳରେ ପହଁଞ୍ଚି ଲୁଟେରା ଦୁଇଙ୍କୁ ଥାନାକୁ ଆଣି ପଚରାଉଚରା କରିଥିଲା। ଖଣ୍ଡଗିରି ଥାନା ଏବଂ ଜଟଣୀ ଥାନା ଅଂଚଳରେ ଏହି ଦୁଇ ଲୁଟେରା ଏହିଭଳି କାଣ୍ଡ ଘଟାଇଥିବା ପୋଲିସ୍ ସାମ୍ନାରେ ମାନିଛନ୍ତି।
